b'\n_START_ARTICLE_\nAnkica Crni\xc4\x87\n_START_SECTION_\n\xc5\xbdivotopis\n_START_PARAGRAPH_\nRo\xc4\x91ena je u Staroj Su\xc5\xa1ici u obitelji Brenc kao najmla\xc4\x91a od petero djece. Osnovno je obrazovanje stekla u Osnovnoj \xc5\xa1koli Stara Su\xc5\xa1ica i Ravna Gora, a srednje obrazovanje u Ekonomskoj \xc5\xa1koli u Rijeci. Po\xc4\x8detkom 70-ih godina, \xc5\xbeivot ju je odveo u Mrkopalj gdje je osnovala obitelj sa suprugom Franjom i dvjema k\xc4\x87erkama Sanjom i Gorankom. Radila je u svojoj struci, a pjesni\xc5\xa1tvo je zadr\xc5\xbeala kao odmor za misli.\n_START_SECTION_\nStvarala\xc5\xa1tvo\n_START_PARAGRAPH_\nInspirirana goranskim krajem, njegovom ljepotom i te\xc5\xbeinom \xc5\xbeivljenja, a nadasve svojom obitelji, 1982. godine po\xc4\x8dela je pisati. _NEWLINE_"Pjesme nailaze neobja\xc5\xa1njivo: pi\xc5\xa1em, a do kada \xc4\x87u - ne znam."_NEWLINE_Prva zbirka pjesama izdana je 1998. godine pod nazivom Tu smo, doma. Sadr\xc5\xbei osamdesetak pjesama na dijalektalnom mrkopaljskom, starosu\xc5\xa1i\xc4\x8dkom i standardnom jeziku. _NEWLINE_Nekoliko godina kasnije, 2001. godine objavljena je druga zbirka pjesama Goranski tragovi kojom se ve\xc4\x87 po\xc4\x8dinje naslu\xc4\x87ivati tematika cjelokupnog opusa - dom, kako stoji u citatu na po\xc4\x8detku prvoizdane zbirke "Mnogi su za \xc5\xbeivota pro\xc4\x8ditali razne knjige, pjesme, pri\xc4\x8de, romane, bajke, ali vjerujem da nitko do kraja nije pro\xc4\x8ditao lice majke." . Tre\xc4\x87a zbirka izdana je 2004. godine pod nazivom Zov \xc5\xa1ume i u toj zbirci kako i sama ka\xc5\xbee, pustila je rije\xc4\x8di da same teku. _NEWLINE_Uz objavljene spomenute zbirke, pjesme su tako\xc4\x91er svjetlo dana ugledale u listu "Hrvatske \xc5\xa1ume", Goranskom \xc4\x8dasopisu BBC, Glasniku Delni\xc4\x8dkog ogranka Matice hrvatske, u knjizi "100 hrvatskih pisaca", itd. Sudjelovala je u izradi Ravnogorskog rje\xc4\x8dnika, te nastavila baviti se dijalektalistikom. _NEWLINE_Pjesme su imali priliku \xc4\x8duti na Goranovom prolje\xc4\x87u u Lukovdolu 1995. godine, na Danima hrvatskog \xc5\xa1umarstva u Virovitici 1994., na raznim manifestacijama u organizaciji Matice Hrvatske, Ravnogorskim ve\xc4\x8derima te vrlo \xc4\x8desto u Mrkoplju na raznim priredbama._NEWLINE_Nekolicina pjesama uglazbljena je, Kako je prvo bilo izvodi se jo\xc5\xa1 danas kao igrokaz koji budi rodoljubne osje\xc4\x87aje u mnogim stanovnicima tog kraja, a i onima koji se tako osje\xc4\x87aju. Tijekom godina nakupio se i poprili\xc4\x8dan broj proznih djela u obliku pri\xc4\x8da koje \xc4\x8dekaju svoje mjesto u nekoj narednoj zbirci, kao i poprili\xc4\x8dan broj frazema i rije\xc4\x8di starosu\xc5\xa1i\xc4\x8dkog i mrkopaljskog govornog podru\xc4\x8dja.'